CELEX: 32012R1047
Language: sk
Date: 2012-11-08 00:00:00
Title: Nariadenie Komisie (EÚ) č. 1047/2012 z  8. novembra 2012 , ktorým sa mení a dopĺňa nariadenie (ES) č. 1924/2006, pokiaľ ide o zoznam výživových tvrdení  Text s významom pre EHP

9.11.2012   
            
            
               SK
            
            
               Úradný vestník Európskej únie
            
            
               L 310/36
            
         NARIADENIE KOMISIE (EÚ) č. 1047/2012
   z 8. novembra 2012,
   ktorým sa mení a dopĺňa nariadenie (ES) č. 1924/2006, pokiaľ ide o zoznam výživových tvrdení
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 8 ods. 2,
   keďže:
   
               (1)
            
            
               V článku 8 ods. 1 nariadenia (ES) č. 1924/2006 sa uvádza, že výživové tvrdenia o potravinách sú povolené len v tom prípade, ak sú uvedené v jeho prílohe, v ktorej sa uvádzajú aj podmienky použitia takýchto tvrdení.
            
         
               (2)
            
            
               Po konzultácii s členskými štátmi a zainteresovanými stranami, najmä s prevádzkovateľmi potravinárskych podnikov a združeniami spotrebiteľov sa dospelo k záveru, že je potrebné na zoznam povolených výživových tvrdení doplniť nové výživové tvrdenia a zmeniť podmienky používania v prípade tvrdení, ktoré už boli povolené nariadením (ES) č. 1924/2006.
            
         
               (3)
            
            
               Soľ sa používa ako konzervačná látka a ako látka zvýrazňujúca chuť. Keďže sa vyvíjajú nové technológie a vedecké stanoviská týkajúce sa soli sú už všeobecne akceptované, výrobcovia sa snažia vyrábať čoraz viac výrobkov bez pridania soli, ak je to technologicky možné. Tvrdenie uvádzajúce, že do určitej potraviny nebola pridaná soľ/sodík, však v súčasnosti nie je povolené. Vzhľadom na to, že zo zdravotného hľadiska panuje osobitný záujem na tom, aby sa táto inovácia podporila, bolo by vhodné umožniť výrobcom, aby spotrebiteľa o tomto konkrétnom aspekte výrobného postupu informovali. Aby sa zamedzilo používaniu tohto tvrdenia v prípade potravín s prirodzene vysokým obsahom sodíka, malo by sa obmedziť iba na potraviny s nízkym obsahom sodíka.
            
         
               (4)
            
            
               Európsky parlament vo svojom uznesení z 2. februára 2012 o návrhu nariadenia Komisie, ktorým sa mení a dopĺňa nariadenie (ES) č. 1924/2006, pokiaľ ide o zoznam výživových tvrdení, uviedol, že nové výživové tvrdenie umožňujúce oznámenie nižšieho zníženia, ako je zníženie umožnené tvrdením „light“, by bolo v rozpore s účelom a obsahom základného nástroja.
            
         
               (5)
            
            
               Zníženie obsahu nasýtených tukov je prospešné iba vtedy, ak nie sú nahradené alebo ak sú nahradené nenasýtenými tukmi. Nahradenie nasýtených tukov transmastnými kyselinami nie je zdraviu prospešné, a preto by podmienky použitia výživového tvrdenia uvádzajúceho zníženie nasýtených tukov mali byť navrhnuté tak, aby sa zamedzilo nahrádzaniu transmastnými kyselinami.
            
         
               (6)
            
            
               Za súčasných podmienok je možné použiť tvrdenie, že sa znížil obsah cukrov, aj keď boli cukry nahradené tukom, výsledkom čoho je výrobok so zmeneným zložením s vyššou energetickou hodnotou. Tvrdenie uvádzajúce, že sa znížil obsah cukrov, by preto malo byť povolené iba v prípade, že sa energetická hodnota potraviny po zmene zloženia nezvýši. Prísnejšie podmienky požadujúce zníženie energetickej hodnoty zodpovedajúce zníženiu obsahu cukrov by bolo možné dosiahnuť len pri veľmi obmedzenom počte výrobkov, a preto by výrazne obmedzilo použitie takéhoto tvrdenia.
            
         
               (7)
            
            
               Príloha k nariadeniu (ES) č. 1924/2006 by sa preto mala zodpovedajúcim spôsobom zmeniť a doplniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 1924/2006 sa mení a dopĺňa v súlade s prílohou k tomuto nariadeniu.
   Článok 2
   Výrobky umiestnené na trh pred 1. júnom 2014, ktoré nespĺňajú požiadavky nariadenia (ES) č. 1924/2006, zmeneného a doplneného týmto nariadením, sa môžu umiestňovať na trh do vyčerpania zásob.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. novembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 404, 30.12.2006, s. 9.
   
      PRÍLOHA
      Príloha k nariadeniu (ES) č. 1924/2006 sa mení a dopĺňa takto:
      
                  1.
               
               
                  Po zázname týkajúcom sa tvrdenia „BEZ OBSAHU SODÍKA alebo BEZ OBSAHU SOLI“ sa vkladá tento záznam:
                  „BEZ PRÍDAVKU SODÍKA/SOLI
                  Tvrdenie, že do potraviny nebol pridaný sodík/soľ, a každé tvrdenie, ktoré môže mať pre spotrebiteľa rovnaký význam, sa môže uvádzať len vtedy, ak výrobok neobsahuje žiadny pridaný sodík/soľ alebo žiadnu inú zložku obsahujúcu pridaný sodík/soľ, a výrobok neobsahuje viac ako 0,12 g sodíka alebo ekvivalentného množstva soli na 100 g alebo 100 ml.“
               
            
                  2.
               
               
                  Do záznamu týkajúceho sa tvrdenia „SO ZNÍŽENÝM OBSAHOM [NÁZOV ŽIVINY]“ sa dopĺňajú tieto odseky:
                  „Tvrdenie ‚so zníženým obsahom nasýtených tukov‘ a každé tvrdenie, ktoré môže mať pre spotrebiteľa rovnaký význam, sa môže uvádzať len vtedy:
                  
                              a)
                           
                           
                              ak je súčet nasýtených mastných kyselín a transmastných kyselín vo výrobku označenom týmto tvrdením aspoň o 30 % nižší ako súčet nasýtených mastných kyselín a transmastných kyselín v podobnom výrobku a
                           
                        
                              b)
                           
                           
                              ak je obsah transmastných kyselín vo výrobku označenom týmto tvrdením rovnaký alebo nižší ako v podobnom výrobku.
                           
                        Tvrdenie ‚so zníženým obsahom cukrov‘ a každé tvrdenie, ktoré môže mať pre spotrebiteľa rovnaký význam, sa môže uvádzať len vtedy, ak je energetická hodnota výrobku označeného týmto tvrdením rovnaká alebo nižšia ako energetická hodnota podobného výrobku.“